DStv lol glo nie met Afrikaanse kykerskykNET-kykers wat van DStv se spesiale pakkette gebruik maak, was warm onder die kraag toe dit wou voorkom of die gewilde Afrikaanse kanaal nou net op DStv se hoëpremie-pakket beskikbaar gaan wees. DStv het Dinsdag ŉ epos aan hul DStv Select-klante gestuur waarin hulle aankondig dat die Select-pakket beëindig gaan word. Dié pakket is gister [Dinsdag] deur die Family-pakket vervang. “Ons het oor die afgelope tyd breedvoerige navorsing gedoen en gevolglik besluit om die pakket aan te pas sodat die nuwe een meer relevante kanale aan ons klante sal bied,” het Collins Khumalo, MultiChoice SA se hoof uitvoerende beampte, in die e-pos aan klante gesê. kykNET is een van die kanale wat tans op DStv-Select beskikbaar is, maar nie op DStv-Family nie. Dit is egter met kykNET en Kie vervang en kykNET Musiek het bygekom. Klik hier vir meer inligting oor die pakkette. Die aankondiging het sommige intekenare onder die indruk gebring dat hulle nou slegs kykNET op die duurder premie-pakket sal kan kyk. Marietjie Groenewald, ŉ woordvoerder van MultiChoice, het Woensdag aan Maroela Media gesê intekenare het geen rede om bekommerd te wees nie. “kykNET is nog steeds vir intekenare van die Select-pakket beskikbaar,” het Groenewald gesê. “Alhoewel die Select-pakket ontbind is, is dit egter nog aan bestaande intekenaars beskikbaar. Klante het die opsie om op die pakket te bly, of om na die Family-pakket oor te skakel. Nuwe intekenare gaan egter nie meer die keuse hê om die Select-pakket aan te skaf nie. Mense wat dus tevrede is met hul Select-pakket hoef nie van pakket te verander nie, en sal steeds kykNET daarop kan kyk.” Groenewald het bygevoeg dat Afrikaans met die nuwe Family-pakket aan ŉ groter gehoor blootgestel gaan word en dat talle van kykNET se programme sal op kykNET en Kie herhaal word.